स्थानीय थाने से चंद कदम दूर एक महिला को बेरहमी से पीटा जाता रहा। मदद की गुहार लगा रही उसकी मासूम बेटी पर भी हमलावर डंडे बरसाते रहे। दबंगों ने महिला की लोहे की गुमटी गिरा दी। घटना की जानकारी होने के बाद भी मानधाता पुलिस लीपापोती में जुटी रही। दोनों पक्षों से पांच लोगों को हिरासत में लेकर शांति भंग की आशंका में चालान कर दिया। कार्रवाई में भेदभाव करने वाली मानधाता पुलिस खाकी की किरकिरी करा रही है।
मानधाता बाजार में बुधवार को लोहे की गुमटी हटाने को लेकर सत्य नारायण सोनी व अनीता गुप्ता से विवाद होने लगा। ग्रामीणों के अनुसार, अनीता ने अपने परिवार के गुजर-बसर के मंगलवार की रात गुमटी लाकर रखी थी। यह बात सत्यनारायण पक्ष के लोगों को खटक गई। गुमटी रखने वाली जगह को लेकर दोनों पक्षों के बीच विवाद होने लगा।
बुधवार दोपहर गुमटी हटाने को लेकर विवाद होने लगा। अनीता व उसकी मासूम बेटी गुमटी हटाने से लोगों को रोकने लगीं, मगर कोई उनकी बात सुनने के लिए तैयार नहीं था। वहां जुटे सत्यनारायण पक्ष के लोग जबरन गुमटी गिराने पर अड़े थे। इस बीच सत्यनारायण पक्ष की महिलाएं आगे आईं और अनीता समेत उसकी बेटी को घसीटकर दूर ले गईं। मौका पाते ही लोगों ने गुमटी पलट दी। इस बीच महिलाएं अनीता को पीटती रहीं।
गुमटी गिराने के बाद दो युवक भी लाठी-डंडे से अनीता व उसकी बेटी को पीटने लगे। मासूम बेटी मदद की गुहार लगाती रही, मगर कोई आगे नहीं आया। एक युवक उसे भी डंडे से पीटता रहा। पिटाई के दौरान अनीता निर्वस्त्र हो गई। चीखपुकार सुनकर पहुंचे लोग भी मदद के बजाय वीडियो बनाने में मशगूल रहे। इस दौरान उनके बीच ईंट-पत्थर भी चले। महज चंद कदम की दूरी पर स्थित मानधाता थाने की पुलिस को मौके पर पहुंचने में आधे घंटे का वक्त लग गया।
हालांकि मारपीट व पथराव में दोनों पक्ष के लोगों को चोटें आने की बात कही जा रही है। इस दौरान प्रधान हरीराम मोदनवाल को भी पत्थर लग गया। पुलिस ने अनीता पक्ष के दो व सत्यनारायण पक्ष के तीन लोगों को हिरासत में ले लिया। बाद में दोनों पक्षों ने तहरीर दी। जिस पर जांच कर कार्रवाई की बात पुलिस करती रही। सीओ रानीगंज अतुल अंजान त्रिपाठी ने बताया कि दोनों पक्षों की तहरीर मिली है। न्यायसंगत कार्रवाई होगी।